पाठ 8
योना आणि मोठा मासा
शिक्षक मार्गदर्शिका  ·  पाहा, ऐका आणि जगा – पुस्तक 5: देवासाठी कसोटीवर
	उद्देश
	आपण कल्पना करू शकतो अशा सर्वांत भयंकर ठिकाणीसुद्धा देव आपल्याबरोबर असतो हे मुलांना दाखवणे.

	शास्त्रवाचन
	योना 1:10 – 2:10

	पाठांतर वचन
	निर्गम 20:7
(दहा आज्ञा) “तू आपला देव परमेश्वर याच्या नावाचा गैरवापर करू नकोस …”



	टीप: संपूर्ण गोष्टीची उजळणी करण्यासाठी योना अध्याय 1 पूर्ण वाचणे चांगले.



पाठाचे सादरीकरण
सुरुवात
चित्र 7 दाखवा आणि प्रश्न विचारून पाठ 7 च्या गोष्टीची उजळणी करा.
सुचवलेले प्रश्न:
	1.जहाजाकडे घाई करणारा माणूस कोण आहे? योना 1:3.
	2.तो कोणापासून दूर घाईने पळत आहे? योना 1:3.
	3.तो देवापासून का पळत आहे? योना 1:2-3.
	4.जहाजाचे काय झाले? योना 1:4.
	5.जहाज वाचवण्यासाठी इतर सर्व जण कष्ट करत असताना योना काय करत होता? योना 1:6.
पाठातील मुख्य मुद्दे
	1.जिवंत देवाला न ओळखणारे आणि मूर्तींची उपासना करणारे खलाशी, योनाने पळून जाण्याचा प्रयत्न केला होता हे कळल्यावर आश्चर्यचकित झाले (योना 1:10). वादळ थांबवण्यासाठी आपण काय करू शकतो हे त्यांना जाणून घ्यायचे होते (1:11).
	2.योना म्हणाला की त्यांनी त्याला समुद्रात टाकले पाहिजे. खलाशांना हे करायचे नव्हते. त्यांनी किनाऱ्याच्या जवळ वल्हवायचा प्रयत्नही केला. पण वादळ अधिकच वाढले, म्हणून त्यांनी देवाला विनंती केली की योनाच्या मृत्यूसाठी आम्हाला दोष देऊ नकोस आणि त्याला जहाजाबाहेर फेकले. त्या वादळी पाण्यात तो जगू शकणार नाही हे त्यांना माहीत होते (1:12-16).
	3.पण योना मेला नाही. चित्र 8 दाखवा. देवाने योनाला गिळण्यासाठी एक मोठा मासा पाठवला (1:17).
	4.माशाच्या पोटात असणे ही भयंकर जागा असली पाहिजे. काही लोकांना योनासारखाच अनुभव आला आणि ते त्याची कहाणी सांगायला जिवंत राहिले. योनाने तेच केले जे तो करू शकत होता. त्याने देवाला प्रार्थना केली. त्याला माहीत होते की त्या माशाच्या पोटातही देव त्याच्याबरोबर आहे (2:1).
	5.आपल्या प्रार्थनेत योनाने कबूल केले की देव त्याच्याबरोबर आहे आणि त्याचे ऐकत आहे (2:2). आपण स्वतःला देवाच्या मदतीच्या पलीकडे नेले आहे असे त्याला वाटले होते, पण आता त्याला खरोखर कळले की तो देवाला आपल्या जीवनातून बाहेर ठेवू शकत नाही (2:3-4). प्रार्थनेच्या शेवटी योनाने देवाची स्तुती केली आणि त्याची आज्ञा पाळण्याचे वचन दिले (2:9).
	6.तीन दिवसांनंतर माशाने योनाला कोरड्या जमिनीवर ओकून टाकले (2:10).
कथेला आपला प्रतिसाद
गेल्या काही वर्षांत सर्व वयोगटांतील लोकांनी साक्ष दिली आहे की ते युद्धातून पळाले, निर्वासित छावण्यांत राहिले किंवा तुरुंगात होते तेव्हा अत्यंत भयंकर संकटात आणि दुःखात देव त्यांच्याबरोबर होता. जगाच्या विविध भागांतून येणाऱ्या लोकांकडून आपण हे ऐकतो; आफ्रिकेपासून उत्तर आयर्लंडपर्यंत आणि पूर्वी युगोस्लाव्हिया म्हटल्या जाणाऱ्या प्रदेशापर्यंत.
वर मुद्दा 5 मध्ये उल्लेख केलेले योनाच्या प्रार्थनेचे भाग वर्गाला मोठ्याने वाचून दाखवा: योना 2:2-4, 9. कदाचित तुमच्यापैकी कोणाला विशेष अडचणीच्या आणि धोक्याच्या काळाविषयी सांगायचे असेल आणि त्याला/तिला देवाच्या उपस्थितीची आठवण कशी झाली ते सांगायचे असेल.
पाठांतर वचन पक्के करा
निर्गम 20 मधील आतापर्यंत शिकलेल्या सर्व वचनांची उजळणी करा.

